7. ΝΟΜΟΣ υπ’ αριθ. 2364 της 26 Μαρτ./10 Απρ. 1953 Περί παρατάσεως διατάξεων τινών του Ψηφίσματος ΚΗ΄/1947 «περί παροχής διευκολύνσεων δια την υπό ιδιωτών ανοικοδόμησιν». Άρθρ.1.-Προς χρονικήν επέκτασιν των διατάξεων του άρθρ. 4 του Ψηφίσματος ΚΗ΄/1947 «περί παροχής διευκολύνσεων δια την υπό ιδιωτών ανοικοδόμησιν», ορίζεται, ότι μέχρι της 31 Μαρτ. 1960 δεν υπόκεινται εις οιανδήποτε δέσμευσιν ή επίταξιν ή Αναγκαστικόν μέτρον περί ενοικιοστασίου ή άλλο προστατευτικόν των μισθωτών ακινήτων μέτρον και α)αι μετά την 31 Δεκ. 1952 και εφεξής μέχρι της 31 Δεκ. 1957 ανεγειρόμεναι οικοδομαί, ή Τμήματα αυτών κατ’ επέκτασιν υφισταμένων οικοδομών, β)αι κατά τα αυτά χρονικά όρια συμπληρωθείσαι και συμπληρούμεναι ως και αποκαθιστάμεναι εις χρησιμοποιησίμους οικοδομαί δια ριζικής επισκευής αυτών προς επανόρθωσιν ζημιών προελθουσών εκ του πολέμου, θεομηνίας, βιαίου συμβάντος και επιτάξεων και επαγομένων αδυναμίαν χρησιμοποιήσεως άνευ ριζικής επισκευής. Άρθρ.2.-Τα ισχύοντα δυνάμει του κατ’ εξουσιοδότησιν της παρ. 2 του άρθρ. 4 του Ψηφίσματος ΚΗ΄/1947 εκδοθέντος Β.Δ. της 23 Σεπτ. 1948 «περί εκτελέσεως της παρ. 2 του άρθρ. 4 του Ψηφίσματος ΚΗ΄/ 1947 κλπ., ως τούτο ετροποποιήθη και συνεπληρώθη δια του Β.Δ. της 17 Οκτ. 1949 «περί τροποποιήσεως και συμπληρώσεως του από 23.9.1948 Β. Δ/τος κλπ.» δύναται να τροποποιηθώσιν, συμπληρωθώσιν ή επεκταθώσιν δια Δ/τος εφ’ άπαξ εκδιδομένου εντός των θεμάτων περί ων η ως άνω παρ. 2. Άρθρ.3.-Αι εν άρθρ. 2 παρ. 1 του Ψηφίσματος ΚΗ΄/1947 οριζόμεναι απαλλαγαί, ως αύται περιορίζονται δια της παρ. 2 του αυτού άρθρου και η κατά την παρ. 3 του αυτού άρθρου επιβαλλομένη κράτησις, ήτις αυξάνεται εις 1, 1/ 2% ισχύουν και δια τον μέχρι της 31 Δεκ. 1957 χρόνον. Το προϊόν της κρατήσεως ταύτης εισάγεται εις τον Προϋπολογισμόν του Κράτους ως έσοδον του Δημοσίου. Άρθρ.4.-1.Δια την απαλλαγήν από του φόρου της Α΄ Κατηγορίας του Κώδικος φορολογίας καθαρών προσόδων των οικοδομών, υπέρ των οποίων συντρέχουν κατά τα λοιπά πάντες οι υπό του ΚΗ΄ Ψηφίσματος και των προς εκτέλεσιν ή κατ’ εξουσιοδότησιν αυτού εκδοθέντων Β. Δ/των οριζόμενοι προς τούτο όροι και αι σχετικαί προϋποθέσεις, εφ’ όσον η κατά το άρθρ. 3 του από 21 Οκτ. 1947 Β. Δ/τος «περί εκτελέσεως του άρθρ. 1 του ΚΗ΄ Ψηφίσματος κλπ.» αίτησις δεν υπεβλήθη προς τον αρμόδιον Οικονομικόν Έφορον εντός των  οριζομένων υπό της παρ. 3 του αυτού άρθρ. 3 προθεσμιών, επιτρέπεται όπως υποβληθή αύτη εντός ανατρεπτικής προθεσμίας τριών μηνών από της δημοσιεύσεως του παρόντος. 2.Αιτήσεις απαλλαγής κατά τα ανωτέρω απορριφθείσαι υπό των αρμοδίων Επιτροπών ως τύποις απαράδεκτοι λόγω εκπροθέσμου υποβολής των, εισάγονται προς συζήτησιν επί της ουσίας ενώπιον των αυτών Επιτροπών, επί τη αιτήσει των ενδιαφερομένων, υποβαλλομένη εντός της αυτής ως άνω προθεσμίας τριών μηνών από της δημοσιεύσεως του παρόντος. 